FI Euroopan unionin virallinen lehti L 271/53

KOMISSION DIREKTIIVI 2006/77/EY,

annettu 29 päivänä syyskuuta 2006,

Euroopan parlamentin ja neuvoston direktiivin 2002/32/EY liitteen I muuttamisesta eläinten rehuissa sallittavien orgaanisten klooriyhdisteiden enimmäispitoisuuksien osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon haitallisista aineista eläinten rehuissa 7 päivänä toukokuuta 2002 annetun Euroopan parlamentin ja neuvoston direktiivin 2002/32/EY (1) ja erityisesti sen 8 artiklan 1 kohdan,

sekä katsoo seuraavaa:

(1) Direktiivissä 2002/32/EY kielletään sellaisten rehuksi tarkoitettujen tuotteiden käyttö, jotka sisältävät direktiivin liitteessä I vahvistetut enimmäismäärät ylittävän määrän haitallisia aineita.

(2) Kun direktiivi 2002/32/EY hyväksyttiin, komissio totesi, että kyseisen direktiivin liitteessä I vahvistettuja säännöksiä tarkistettaisiin ajan tasalle saatetun tieteellisen riskinarvioinnin pohjalta ja ottaen huomioon kielto laimentaa millään lailla sellaisia eläinten rehuksi tarkoitettuja saastuneita tuotteita, jotka eivät ole säännösten mukaisia.

(3) Euroopan elintarviketurvallisuusviranomainen (EFSA) antoi 9 päivänä marraskuuta 2005 komission pyynnöstä aldriinia ja dieldriiniä koskevan lausunnon (2).

(4) Koostumukseltaan suhteellisen runsaasti kalaöljyä sisältävässä kalanrehussa todettiin huomattavia aldriini/dieldriinipitoisuuksia. Näin ollen on aiheellista muuttaa nykyisiä säännöksiä tieteellisessä lausunnossa esitettyjen päätelmien ja käytettävissä olevien seurantatietojen perusteella.

(5) EFSA antoi 20 päivänä kesäkuuta 2005 komission pyynnöstä endosulfaania koskevan lausunnon (3).

(6) Tieteellisessä lausunnossa esitettyjen päätelmien ja käytettävissä olevien seurantatietojen perusteella on aiheellista muuttaa endosulfaanin enimmäispitoisuuksia raa’assa kasviöljyssä, jotta otetaan jossain määrin huomioon kyseisen aineen pitoisuus raa’assa kasviöljyssä verrattuna sen pitoisuuteen öljynsiemenessä.

(7) EFSA antoi 4 päivänä heinäkuuta 2005 komission pyynnöstä heksakloorisykloheksaaneja (4) (α-, β-, γ-HCH) koskevan lausunnon sekä 9 päivänä marraskuuta 2005 endriiniä (5) koskevan lausunnon.

(8) Tieteellisissä lausunnoissa esitettyjen päätelmien ja käytettävissä olevien seurantatietojen perusteella ei ole aiheellista muuttaa nykyisiä heksakloorisykloheksaanien ja endriinin enimmäispitoisuuksia.

(9) Aldriinin, dieldriinin, klordaanin, DDT:n, endriinin, heptakloorin, heksaklooribentseenin ja heksakloorisykloheksaanin (HCH) yhteydessä termi ”rasvat” olisi korvattava ilmaisulla ”rasvat ja öljyt”, jotta käy selvästi ilmi, että määritelmä kattaa kaikki rasvat ja öljyt, mukaan luettuina eläinrasva, kasviöljy ja kalaöljy.

(10) Sen vuoksi direktiiviä 2002/32/EY olisi muutettava.

(11) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivin 2002/32/EY liite I tämän direktiivin liitteen mukaisesti.

2 artikla

Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään kahdentoista kuukauden kuluttua voimaantulosta. Niiden on toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 29 päivänä syyskuuta 2006. Komission puolesta Markos KYPRIANOU Komission jäsen

(1) EYVL L 140, 30.5.2002, s. 10. Direktiivi sellaisena kuin se on viimeksi muutettuna komission direktiivillä 2006/13/EY (EUVL L 32, 4.2.2006, s. 44).

(2) Euroopan elintarviketurvallisuusviranomaisen alainen elintarvikeketjun vierasaineita käsittelevä tiedelautakunta antoi 9 päivänä marraskuuta 2005 komission pyynnöstä lausunnon, joka koski aldriinia ja dieldriiniä haitallisina aineina eläinten rehussa.

http://www.efsa.europa.eu/etc/medialib/efsa/science/contam/contam_opinions/1251.Par.0001.File.dat/contam_op_ej285_aldrinanddieldrin_en1.pdf

(3) Euroopan elintarviketurvallisuusviranomaisen alainen elintarvikeketjun vierasaineita käsittelevä tiedelautakunta antoi 20 päivänä kesäkuuta 2005 komission pyynnöstä lausunnon, joka koski endosulfaania haitallisena aineena eläinten rehussa.

http://www.efsa.europa.eu/etc/medialib/efsa/science/contam/contam_opinions/1025.Par.0001.File.dat/contam_op_ej234_endosulfan_en_updated21.pdf

(4) Euroopan elintarviketurvallisuusviranomaisen alainen elintarvikeketjun vierasaineita käsittelevä tiedelautakunta antoi 4 päivänä heinäkuuta 2005 komission pyynnöstä lausunnon, joka koski gamma-HCH:ta ja muita heksakloorisykloheksaaneja haitallisina aineina eläinten rehussa.

http://www.efsa.europa.eu/etc/medialib/efsa/science/contam/contam_opinions/1039.Par.0001.File.dat/contam_op_ej250_hexachlorocyclohexanes_en2.pdf

(5) Euroopan elintarviketurvallisuusviranomaisen alainen elintarvikeketjun vierasaineita käsittelevä tiedelautakunta antoi 9 päivänä marraskuuta 2005 komission pyynnöstä lausunnon, joka koski endriiniä haitallisena aineena eläinten rehussa.

http://www.efsa.europa.eu/etc/medialib/efsa/science/contam/contam_opinions/1252.Par.0001.File.dat/contam_op_ej286_endrin_en1.pdf